Framsóknarhúsið á Akranesi fær nýtt hlutverk Sú breyting hefur orðið á högum Framsóknarfélags Akraness að undanförnu að nýlega var félagsheimilið við Sunnubraut leigt til búsetu . Búið er að fjarlægja skilti og merkingar af húsinu . Engin merki að sjá lengur um tengsl Framsóknarflokksins við það . Bæjarmálafundir félagsins á Akranesi sem um áratuga skeið fóru fram í þessu húsi , hafa nú um tíma verið haldnir heima hjá Ingibjörgu Pálmadóttur bæjarfulltrúa flokksins og verða það áfram . Valdmar Þorvaldsson formaður Framsóknarfélags Akraness segir að samt standi ekki til að selja Framsóknarhúsið . Það sé einungis í leigu . Þrátt fyrir að ekki hvíli skuldir á félagsheimilinu hafi það verið þungt í rekstri . Ekki hafi til dæmis hentað að leigja það fyrir minni samkvæmi því húsið er inni í íbúahverfi og meira að segja íbúð á efri hæð hússins . Valdimar segir að starfsemi í stjórnmálafélögum hafi breyst ansi mikið síðustu árin og áratugina . Ekki sé lengur til staðar blaðaútgáfa og annað sjálfboðaliðastarf sem aflaði tekna og stóð undir rekstri hjá félögunum . Litlar tekjur séu því að koma inn á milli kosninga . Því hafi sú ákvörðun verið tekin að leigja húsnæðið út . Þess má að lokum geta að flokksþing Framsóknarflokksins var sett í morgun í Gullhömrum í Grafarvogi í Reykjavík . Það stendur yfir helgina .